Wy borghermeyster unde raetmanne dar stat Revele bekennen unde betughen openbare vor allen luden, wo dat her Kersten Nykkelsone, voget uppe Wyborch, in deme jare unses heren Jhesu Christi, also men do scref dusent veyrhundert in deme 22 jare, 8 daghe vor passchen, do sande her Kersten sinen boden unde breyf an unsen raet unde let uns bidden, dat wy eme gunden, dat he Johan Porines syn erve unde syn gut besetten mochte, also unse Lubessche recht utwyset, wante Johan Poryn eme gelt unde gut schuldich were. Des geve wy her Kerstens boden do orlof, dat he Johan Porines sin erve unde sin gut besatte, dar der stat voget unde recht over was. Des anderen dages darna do quam Poryn vor unsen raet unde boet sik darto, dat he sin erve unde sin gut myt rechte untsetten wolde. Do velle wy dartwisschen unde beden Johan Porine, dat he wol dede und lete de besettynge stan wente to pinxsten negest tocomende, wy wolden her Kersten toscriven, dat he sulven to Revele queme ofte senden hir to Revele sinen mundeghen boden, dede recht geve unde neme. Des wart uns Johan Poryn volaftych. Des vel id sik, dat do des sulven pinxsten, des vrydages darna, dat her Kersten Nykkelsone, voget to Wyborch, sande to Revele sinen dener Johans van Lunen unde brachte uns her Kerstens breyf, dar he uns inne scref, dat wy eme gunden, dat Hans van Lunen, sin dener, mochte Johan Porins sin erve unde sin gut uppe dat nyge besetten, des wy eme orlof geven, also dat he id besatte, dar unses stades voget over was unde ok dat recht. Unde oc scref uns her Kersten, dat wy dat recht togerden wante to sunte Johannes daghe negest tocomende was, he wolde sulven to Revele comen, wante he hadde wol ghehort, dat de mester van Liflande dan to Revele queme unde ryddere unde knechte. Des blef id darup stande in der sulven besettynghe. Des vel id syk, dat her Kersten uppe den vorbescheden sunte Johans dach nicht en quam unde oc nemant van siner weghen. Des quam unse gnedighe here, de meyster van Liflande, uppe den sulven sunte Johannes dach. Do gink Johan Poryn vor den meyster unde clagede eme sine noet, dar he do myt sik hadde veyr erbare, berve lude, geheten de ene Godeke Strate, de ander Tydeman Nasschert, de derde Anders Smedink, de veirde Alf Bispinkroede, den is dat wytlich, wo de wort vor den meyster vellen. Also met den latesten, dat Johan Poryn na sunte Johannes daghe gink vor unse rechte unde stunt vor unseme ghehegeden rechte ene warve, ander warve, derde warve, unde boet syk to rechte: wolde eme emant schult geven van her Kerstens wegen, he stunde dar unde wolde darto antworden. Also en was dar nemant. Des delde do dat recht Johan Porine sin erve unde gut leddech unde loes. Des gelikens vorvolgedet Johan Poryn ok vor unseme gansen sittende stole des rades, de ene oc de besettinghe delden leddech unde loes, des wy eme tostan to ener merer betuchnysse.